b'\n_START_ARTICLE_\nLandshut\n_START_SECTION_\nGeografija\n_START_PARAGRAPH_\nLandshut le\xc5\xbei v sredi\xc5\xa1\xc4\x8du spodnjebavarskega vi\xc5\xa1avja (bolj na splo\xc5\xa1no "terciarni hribi"), ki se razteza od Donave na severu do meje m\xc3\xbcnchenske ravnine na jugu. Mesto je zato del alpskega predgorja. Terciarno vi\xc5\xa1avje prekine struga reke Isar prav v mestu Landshut. Ve\xc4\x8dina pozidanega obmo\xc4\x8dja je na ravnih terasah nanosa reke v Isartal. Tu le\xc5\xbeijo tri ve\xc4\x8dja mestna obmo\xc4\x8dja: severni del Isarsko-donavskega vi\xc5\xa1avja, ju\xc5\xbeno okro\xc5\xbeje omejuje greben Hofberga z nadmorsko vi\xc5\xa1ino 505 metrov in je najvi\xc5\xa1ja to\xc4\x8dka mestnega obmo\xc4\x8dja. Jugozahodno od pozidanih povr\xc5\xa1in v smeri Moosburga je Vogelfreist\xc3\xa4tte Mittlere Isarstauseen, eno najdragocenej\xc5\xa1ih za\xc5\xa1\xc4\x8ditenih obmo\xc4\x8dij za vodne ptice na Bavarskem. Proti vzhodu metropolitanskega obmo\xc4\x8dja so \xc5\xa1e druga umetna jezera, od katerih so najpomembnej\xc5\xa1a Altheim, Niederaichbach in Gretlm\xc3\xbchle. Na severu Isar te\xc4\x8de skozi Flutmulde, kjer, kot pove \xc5\xbee samo ime, lahko poplavlja, kadar so visoke vode in s tem razbremeni reko ob nevarnosti za mesto. Ob nizkem vodostaju je Flutmulde med najbolj priljubljenimi parki Landshuta._NEWLINE_V okolici mesta so obse\xc5\xbena nahajali\xc5\xa1\xc4\x8da bentonita (vrsta gline), ki ga tudi kopljejo. Nastanek bentonita je v neposredni povezavi z dogodkom Ries (trk meteorita v dana\xc5\xa1nji ju\xc5\xbeni Nem\xc4\x8diji pred pribli\xc5\xbeno 15 milijoni let).\n_START_SECTION_\nPodnebje\n_START_PARAGRAPH_\nMesto Landshut je v zmernem pasu s celinskimi zna\xc4\x8dilnostmi. Podnebje je vla\xc5\xbeno vse leto. Povpre\xc4\x8dna letna temperatura je 8,5 \xc2\xb0C z januarsko povpre\xc4\x8dno temperaturo \xe2\x80\x931,0 \xc2\xb0 C in julijsko povpre\xc4\x8dno temperaturo 18,1 \xc2\xb0C._NEWLINE_Povpre\xc4\x8dna letna koli\xc4\x8dina padavin je 824 mm, v primerjavi z drugimi bavarskimi mesti nadpovpre\xc4\x8dno.\n_START_SECTION_\nMestni predeli\n_START_PARAGRAPH_\nMesto sestavlja enajst okrajev. To so: Altstadt, Nikola, West, Wolfgang, Industriegebiet, Peter und Paul, Sch\xc3\xb6nbrunn, Frauenberg, Berg, Achdorf in M\xc3\xbcnchnerau.\n_START_SECTION_\nZgodovina\n_START_PARAGRAPH_\nMesto Landshut in grad Trausnitz je leta 1204 ustanovil vojvoda Ludvik I. Bil je rezidenca Wittelsbachov leta 1231 in 1255, ko je bila kne\xc5\xbeevina Bavarska razdeljena na dva dela in je Landshut postal glavno mesto Spodnje Bavarske. Vojvoda Henrik XVI. je bil prvi od treh znanih bogatih knezov, ki so vladali provinci Bavarska - Landshut v 15. stoletju. Poroko vojvode Jurija s poljsko princeso Jadvigo Jagielon leta 1475 so praznovali v Landshutu z enim najlep\xc5\xa1ih festivalov srednjega veka (imenovanim Landshuter Hochzeit \xe2\x80\x93 landshutska poroka). Po njegovi smrti in nasledstveni vojni je bila provinca Bavarska - Landshut zdru\xc5\xbeena s provinco Bavarska - M\xc3\xbcnchen._NEWLINE_Ludvik X., bavarski vojvoda, je po svojem obisku v Italiji v Landshutu zgradil rezidenco (1537\xe2\x80\x931543). To je bila prva renesan\xc4\x8dna pala\xc4\x8da, zgrajena severno od Alp po Palazzo Te v Mantovi. Viljem V., bavarski vojvoda, je naro\xc4\x8dil, da grad Trausnitz predelajo iz gotske utrdbe v renesan\xc4\x8dni kompleks, ko je deset let, do 1579, \xc5\xbeivel v Landshutu kot princ. Nato je mesto izgubilo ve\xc4\x8dino svojega pomena, dokler se leta 1800 Univerza v Ingolstadtu ni preselila v Landshut. Toda \xc5\xbee leta 1826 je bila univerza prenesena v M\xc3\xbcnchen._NEWLINE_Med tridesetletno vojno, leta 1634, so \xc5\xa1vedske sile pod poveljstvom Bernarda Weimarskega zavzele in oplenile mesto. _NEWLINE_Med drugo svetovno vojno je bila tukaj izpostava koncentracijskega tabori\xc5\xa1\xc4\x8da Dachau, ki je zagotavljala su\xc5\xbeenjsko delovno silo za lokalno industrijo._NEWLINE_Vojska ZDA je do leta 1968 v mestu vzdr\xc5\xbeevala nekatere objekte, tudi voja\xc5\xa1nico Pinder in stanovanjske povr\xc5\xa1ine._NEWLINE_Od odprtja letali\xc5\xa1\xc4\x8da v M\xc3\xbcnchnu v bli\xc5\xbeini Landshuta leta 1992 je mesto postalo privla\xc4\x8den kraj za poslovanje.\n_START_SECTION_\nZnamenitosti\n_START_PARAGRAPH_\nMesto je pomembno predvsem zaradi gotske arhitekture v zgodovinskem sredi\xc5\xa1\xc4\x8du mesta, predvsem gradu Trausnitz in cerkve svetega Martina z najvi\xc5\xa1jim ope\xc4\x8dnim zvonikom na svetu. Med drugimi gotskimi zgradbami so \xc5\xa1e cerkev svetega Jo\xc5\xa1ta (Jodoka) in svetega Duha, tudi mestna hi\xc5\xa1a in edina \xc5\xa1e stoje\xc4\x8da vrata srednjeve\xc5\xa1ke utrdbe (L\xc3\xa4ndtor)._NEWLINE_Landshut je znan tudi po festivalu, ki ga praznujejo vsaka \xc5\xa1tiri leta in se imenuje Landshuter Hochzeit, v spomin na poroko Jurija Bavarskega in Jadvige leta 1475._NEWLINE_Renesan\xc4\x8dno obdobje je prineslo predvsem okra\xc5\xa1eno notranje dvori\xc5\xa1\xc4\x8de gradu Trausnitz in vojvodsko rezidenco v notranjem mestu. Baro\xc4\x8dne cerkve so jezuitska cerkev svetega Ignacija, dominikanska cerkev svetega Bla\xc5\xbea in cerkev svetega Jo\xc5\xbeefa. Tudi srednjeve\xc5\xa1ka cerkev v samostanu Seligenthal in cistercijani so jih preoblikovali v baro\xc4\x8dnem slogu. Mnoge stare me\xc5\xa1\xc4\x8danske hi\xc5\xa1e iz preteklosti v starem mestnem jedru \xc5\xa1e vedno predstavljajo zgodovino mesta od gotskih \xc4\x8dasov do neoklasicizma.'